《题苍梧部》
宋代·陈执中

莫讶南方景物疏，为君聊且话苍梧。
地倾二面城池壮，江迸三流气色麄。
山畜火光因政出，石藏牛影为仙呼。
官厅传自唐丞相，民颂思從汉大夫。
龙母庙堂神鬼集，鳄鱼池近介鳞趋。
朝台望断归岐路，冰井频窥爽发肤。
脍美不堪全用鲤，果珍何忍命为奴。
云归上国名终远，郡带口藩势未孤。
铜鼓声浮翻霹雳，桄榔林静露真珠。
溪平花槛饶桃李，疆压莺歌尽鹧鸪。
三足吉祥文上载，独峰为盛事元无。
封疆自觉随时广，饮食從分过岭殊。
行伍戢威遵下武，儿童知学乐從儒。
风轻别墅来渔唱，人到间坊恋酒垆。
服尚鲜华几两蜀，市相交易类全吴。
营希贤帅偏栽柳，扇慕良规各製蒲。
春耸门阑多列戟，雪從弦管舞双奴。
祇因谈笑凭风俗，僭用诗谣和夸襦。
万里无媒休促蹙，数年從宦弄斯须。
却忧别后牵吟想，欲写幽期入画图。

作者简介：（990—1059）宋洪州南昌人，字昭誉。陈恕子。以父任为秘书省正字。向真宗进《演要》，乞立太子，擢右正言。仁宗庆历初以工部侍郎再知青州，镇压王伦。四年，召拜参知政事。累迁至同中书门下平章事、昭文馆大学士。凡权势者所引为三司勾当公事及监场务官，皆奏罢之。在中书八年，人不敢以私事相求。以事劾罢，出判亳州。以司徒、岐国公致仕。卒谥恭。